Richard Sapperin *Tizio*-valaisin, Artemide 1972.
Matkaradio TS502, Brionvega 1965.
**Richard Frank Sapper** (30. toukokuuta 1932 München – 31. joulukuuta 2015 Milano) oli saksalainen, Italian Milanossa toiminut teollinen muotoilija. Hänen töissään yhdistyivät yksinkertainen muoto ja tekninen innovaatio usein älykkäällä ja yllättävällä tavalla. Hänet palkittiin muun muassa Raymond Loewyn säätiön Lucky Strike -palkinnolla ja peräti kymmenen kertaa arvostetulla Compasso d’Oro -palkinnolla. Parikymmentä hänen työtään on otettu mukaan New Yorkin Museum of Modern Artin (MoMA) kokoelmiin.

Sapper aloitti uransa Mercedes-Benzin muotoiluosastolla, kunnes muutti vuonna 1958 Milanoon työskentelemään aluksi Gio Pontin arkkitehtitoimistossa ja sitten La Rinascente -luksustavarataloketjun muotoiluosastolla. Pian hän alkoi tehdä yhteistyötä italialaisen arkkitehti ja muotoilija Marco Zanuson kanssa. Elektroniikkayritys Brionvega palkkasi Sapperin ja Zanuson muotoilemaan kulutuselektroniikkatuotteita, jotka kykenisivät kilpailemaan japanilaisten ja saksalaisten valmistajien kanssa. Tuotteisiin kuuluivat kannettava *Doney 14*, maailman ensimmäinen täysin transistoroitu tv-vastaanotin vuodelta 1962, sekä kahdesta saranoidusta puoliskosta muodostuva matkaradio *TS502* vuodelta 1965. Vuonna 1964 Sapper ja Zanuso suunnittelivat Kartell-kalustevalmistajalle ensimmäisen täysin muovista valmistetun tuolin, pinottavan lastenistuimen *K1340*.

Oman muotoilustudionsa alkuvaiheessa 1959 Sapper suunnitteli Lorenz-kelloyritykselle yhä tuotannossa olevan Static-pöytäkellon, ensimmäisen tuotteensa, joka palkittiin Compasso d’Oro -palkinnolla. Vuonna 1972 syntyi Sapperin ehkä tunnetuin esine, *Tizio*-pöytävalaisin Artemide-yhtiölle. Siinä matalajännitteiseen halogeenilamppuun kulkee virta valaisimen nivellettyjä mutta toisistaan eristettyjä varsitankopareja pitkin, ja valaisimen asentoa voi säätää portaattomasti vastapainojen avulla. Tiziosta on sittemmin tehty useita erilaisia versioita, ja se on yksi maailman eniten myytyjä valaisinmalleja. 1970–1980-luvuilla Sapper suunnitteli myös toimistotuolisarjan amerikkalaiselle Knollille, valikoiman sekuntikelloja Heuerille sekä kokoontaitettavan Nena-tuolin B&B Italia -yritykselle. Vuodesta 1978 Richard Sapper muotoili Alessille muun muassa espressopannun, viheltävän *Bollitore*-vesipannun, *Bandung*-teekannun ja *Coban*-espressokoneen.

Vuonna 1980 Sapper nimitettiin IBM:n johtavaksi muotoilukonsultiksi, ja hänen kynästään syntyivät monet varhaiset kannettavat tietokoneet kuten *ThinkPad 700C* vuonna 1992. Sen musta, suorakulmainen kotelo rikkoi yhtiön perinteisen helmenharmaan linjan ja esitteli keskelle näppäimistöä sijoitetun pienen punaisen napin, jolla ohjailtiin kohdistinta tietokoneen näytöllä. Lenovon ostettua IBM:n PC-osaston vuonna 2005 Sapper sai jatkaa ThinkPad-tuoteperheen muotoilukonsulttina.

Sapper opetti ja luennoi muun muassa Yalen, Pekingin ja Buenos Airesin yliopistoissa, Stuttgartin taideakatemiassa, Lontoon Royal College of Artissa, Milanon Domus-akatemiassa sekä Wienin Hochschule für Angewandte Kunst -koulussa.

Lähteet
-------

1. ↑  Roberts, Sam: Richard Sapper, Designer of Sleek Housewares, Dies at 83 *The New York Times*.  5.1.2016. Viitattu 6.1.2016. (englanniksi)
2. 1 2 3 4 5 6 7 8 9 10  Webb, M. (2002), *Richard Sapper*, San Francisco: Chronicle Books, 2002.
3. 1 2 3 4 5 6  Hamm, S, "Richard Sapper: Fifty years at the Drawing Board", *Business Week*, January 10, 2008.
4. 1 2 3 4  Ott, S, "Richard Sapper: You have to rely on your instinct", Form*, May/June, 2009.*
5. 1 2 3 4  Sambonet, R. (1988), *Richard Sapper – 40 progetti di Design*, Exhibition catalog, Milano: Artemide-litech, 1988.
6. 1 2 3  Brandes, U. (1993) *Richard Sapper: Tools for Life*, Göttingen: Steidl Verlag, 1993
7. 1 2  Hoger, H. (1997) *The Tizio-Light by Richard Sapper*, Basel: Birkhäuser, 1997

Kirjallisuutta
--------------

* Michael Webb, *Richard Sapper*, Chronicle Books, San Francisco 2002
* Uta Brandes, *Richard Sapper: Tools for Life*, Steidl Verlag, Göttingen 1993
* Hans Höger, *Tizio Light by Richard Sapper (Design Classics)*, Verlag form, Hampuri 1997
* Siegfried Gronert, *The 9090 Cafetiere by Richard Sapper (Design Classics)*, Verlag form, Hampuri 1998
* Richard Sapper, Michael Horsham, *The International Design Yearbook 1998*, Laurence King, Lontoo 1998
* Jonathan Olivares: *Richard Sapper*. Phaidon Press, 2016. ISBN 978-0714871202

Aiheesta muualla
----------------

* Kuvia tai muita tiedostoja aiheesta **Richard Sapper** Wikimedia Commonsissa

* Sapperin töitä MoMAssa
* Sapperin töitä Metropolitan-museossa
* Goethe-Insitut: Designer aus Deutschland
* Life in Italy (Arkistoitu – Internet Archive)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Alankomaat

 |
|  |
| Taiteenala | 
* ADK
* KulturNav
* Museum of Modern Art
* RKD Artists
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Richard Sapper